Πανεύκολο κοτόπουλο στον φούρνο με πατάτες
Ετοιμάζουμε μια γρήγορη ωμή σάλτσα-μαρινάδα για το κοτόπουλο και το ψήνουμε μέσα σε αυτήν, μαζί με πατάτες. Πανεύκολο και ίσως καλύτερο και από της μαμάς.
1 κοτόπουλο, κομμένο σε 6 κομμάτια (ζητάμε από τον χασάπη να μας το κόψει ή παίρνουμε έτοιμο κομμένο, που πωλείται σε δισκάκια στα ψυγεία των σούπερ μάρκετ – μπορεί να είναι κομμένο σε 9 κομμάτια, αλλά δεν μας πειράζει) , 1.200 γρ. πατάτες, κομμένες κυδωνάτες, αλατοπιπερωμένες γενναία, λίγη ξερή ή φρέσκια ρίγανη για το σερβίρισμα, χυμός και ξύσμα από 2 πορτοκάλια , 1 φλιτζ. τσαγιού νερό , χυμός από 3 λεμόνια και ξύσμα , 1 1/2 φλιτζ. τσαγιού ελαιόλαδο + λίγο ακόμα για το σερβίρισμα , 3 κουτ. σούπας μουστάρδα, 2 κουτ. γλυκού δεντρολίβανο ή 1 κουτ. σούπας ρίγανη , λίγο αλάτι και πιπέρι καγιέν ή φρεσκοτριμμένο μαύρο πιπέρι
Για να φτιάξουμε κοτόπουλο στον φούρνο με πατάτες, ξεκινάμε ανακατεύοντας τα υλικά για τη σάλτσα και ρίχνουμε μερικές κουταλιές πάνω από το κοτόπουλο.Προσθέτουμε αλατοπίπερο και κάνουμε μασάζ με τα χέρια μας (φοράμε γάντια μιας χρήσης ή πλένουμε καλά τα χέρια μας μετά, ρίχνοντας και λίγο ξίδι).Αφήνουμε το κοτόπουλο στην άκρη, να πάρει θερμοκρασία δωματίου.Βάζουμε τις πατάτες σε ένα ταψί, περιχύνουμε με την υπόλοιπη σάλτσα και 1 φλιτζ. τσαγιού (200 ml) νερό, αλατοπιπερώνουμε, ανακατεύουμε και σκεπάζουμε το ταψί σφιχτά με αλουμινόχαρτο. Ψήνουμε σε καλά προθερμασμένο φούρνο στους 170°C, για 50 λεπτά.Βγάζουμε από τον φούρνο, ξεσκεπάζουμε το ταψί και βάζουμε ανάμεσα στις πατάτες τα κομμάτια του κοτόπουλου.Ξαναβάζουμε στον φούρνο και ψήνουμε –χωρίς αλουμινόχαρτο αυτή τη φορά– για ακόμα 40 λεπτά, μέχρι να γίνει το κοτόπουλο και να ροδίσουν οι πατάτες. Το φαγητό στο τέλος θα πρέπει να μείνει με το λάδι του.Σερβίρουμε σε πιάτα, περιχύνουμε με λίγο φρέσκο ελαιόλαδο και ξερή ή φρέσκια ρίγανη και συνοδεύουμε με φέτα.
Κοτόπουλο,Πατάτες,Πορτοκάλι